CELEX: 32016D0771
Language: et
Date: 2016-05-13 00:00:00
Title: Komisjoni rakendusotsus (EL) 2016/771, 13. mai 2016, millega ajutiselt lubatakse Hispaanial turustamiseks heaks kiita Uus-Meremaalt imporditud liigi Pinus radiata D. Don seeme, mille identifitseerimine ja märgistamine ei ole kooskõlas nõukogu direktiivi 1999/105/EÜ nõuetega, ja sellest seemnest kasvatatud istutusmaterjal (teatavaks tehtud numbri C(2016) 2784 all)

18.5.2016   
            
            
               ET
            
            
               Euroopa Liidu Teataja
            
            
               L 127/52
            
         KOMISJONI RAKENDUSOTSUS (EL) 2016/771,
   13. mai 2016,
   millega ajutiselt lubatakse Hispaanial turustamiseks heaks kiita Uus-Meremaalt imporditud liigi Pinus radiata D. Don seeme, mille identifitseerimine ja märgistamine ei ole kooskõlas nõukogu direktiivi 1999/105/EÜ nõuetega, ja sellest seemnest kasvatatud istutusmaterjal
   
      
         (teatavaks tehtud numbri C(2016) 2784 all)
      
   
   (Ainult hispaaniakeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. detsembri 1999. aasta direktiivi 1999/105/EÜ metsapaljundusmaterjali turustamise kohta, (1) eriti selle artikli 18 lõiget 1,
   võttes arvesse Hispaania taotlust
   ning arvestades järgmist:
   
               (1)
            
            
               Hispaanias on direktiivis 1999/105/EÜ sätestatud metsapaljundusmaterjali nõuetele vastava liigi Pinus radiata seemne ja sellest seemnest kasvatatud istutusmaterjali tootmine praegu lõppkasutajate nõudluse rahuldamiseks ebapiisav. Teistel liikmesriikidel ei ole võimalik vajalikku paljundusmaterjali tarnida, kuna liikmesriikidel, kes võiksid kõnealuseid seemneid tarnida, puudub Hispaania vajaduste rahuldamiseks piisav kogus materjali.
            
         
               (2)
            
            
               Uus-Meremaa suudab tarnida piisavas koguses asjaomase liigi istutusmaterjali tootmiseks kasutatavat materjali. Siiski ei vasta kõnealune seeme direktiivis 1999/105/EÜ sätestatud identifitseerimise ja märgistamise nõuetele. Samuti ei ole kõnealust materjali klassifitseeritud direktiiviga 1999/105/EÜ kehtestatud turustuskategooriate alusel.
            
         
               (3)
            
            
               Sellega seoses on Hispaania taotlenud komisjonilt luba Uus-Meremaalt imporditud Pinus radiata liigi seemet ja sellest seemnest kasvatatud istutusmaterjali turustamiseks piiratud aja jooksul.
            
         
               (4)
            
            
               Hispaania rajab seemneistandikke, et katta iseseisvalt nõudlus istutusmaterjali järele. Kuna metsanduses kasutatavate seemnete tootmisperiood on pikem, kestab praegune puudujääk hinnangute kohaselt veel järgmised viis aastat. Pinus radiata liigi seemet oleks aastas hinnangute kohaselt vaja 400 kg.
            
         
               (5)
            
            
               Puuduvad tõendid selle kohta, et Uus-Meremaalt imporditud Pinus radiata liigi seeme või istutusmaterjal tekitaksid taime tervise, kvaliteedi või elujõulisusega seoses probleeme või riske.
            
         
               (6)
            
            
               Kuna Hispaania on ainus liikmesriik, kellel on ajutisi raskusi Pinus radiata liigi seemne või istutusmaterjali lõppkasutajale tarnimisega, peaks turustamisloa kehtivus piirnema üksnes Hispaania territooriumiga.
            
         
               (7)
            
            
               Seetõttu tuleks puudujäägi katmiseks lubada Hispaanial piiratud ajavahemiku jooksul heaks kiita sellise Pinus radiata liigi seemne ja sellest seemnest kasvatatud istutusmaterjali turustamine, mis vastab identifitseerimise ja märgistamise leebematele nõuetele kui need, mis on sätestatud direktiivis 1999/105/EÜ artiklites 13 ja 14. Kõnealune luba peaks hõlmama maksimaalselt 400 kg seemet aastas ja seda tuleks kohaldada kuni 31. märtsini 2021.
            
         
               (8)
            
            
               Kõnealust seemet ja istutusmaterjali tuleks turustada koos toote identifitseerimiseks vajalikke üksikasju sisaldava dokumendiga. Seega tuleks käesoleva otsusega ette näha identifitseerimise ja märgistamise nõuded.
            
         
               (9)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   1.   Hispaanial lubatakse 31. märtsini 2021 lisas sätestatud nõuete kohaselt oma territooriumil turustamiseks heaks kiita aastas maksimaalselt 400 kg Uus-Meremaalt imporditud Pinus radiata liigi seemet, mida kasutatakse istutusmaterjali tootmiseks ja mis ei vasta direktiivi 1999/105/EÜ artiklites 13 ja 14 sätestatud identifitseerimise ja märgistamise nõuetele.
   2.   Hispaanial lubatakse 31. märtsini 2021 lisas sätestatud nõuete kohaselt oma territooriumil heaks kiita sellise istutusmaterjali turustamine, mis on toodetud lõike 1 kohaselt turustamiseks heaks kiidetud seemnest ja mis ei vasta direktiivi 1999/105/EÜ artiklites 13 ja 14 sätestatud identifitseerimise ja märgistamise nõuetele.
   Artikkel 2
   Hispaania teavitab viivitamata komisjoni ja teisi liikmesriike käesoleva otsuse kohaselt võetud otsustest.
   Artikkel 3
   Käesolev otsus on adresseeritud Hispaania Kuningriigile.
   
      Brüssel, 13. mai 2016
      
         
            Komisjoni nimel
         
         
            komisjoni liige
         
         Vytenis ANDRIUKAITIS
      
   
   
      (1)  EÜT L 11, 15.1.2000, lk 17.
   
      LISA
      Artiklis 1 osutatud seemnete ja istutusmaterjali identifitseerimise ja märgistamise nõuded
      
                  1.
               
               
                  Paljundusmaterjali identifitseerimiseks on vajalik kogu järgnev teave:
                  
                              a)
                           
                           
                              algpaljundusmaterjali identifitseerimiskood, kui on teada;
                           
                        
                              b)
                           
                           
                              botaaniline nimi;
                           
                        
                              c)
                           
                           
                              kategooria;
                           
                        
                              d)
                           
                           
                              otstarve;
                           
                        
                              e)
                           
                           
                              algmaterjali tüüp;
                           
                        
                              f)
                           
                           
                              geneetiliselt muundatud või muundamata;
                           
                        
                              g)
                           
                           
                              lähtepiirkond või selle tunnuskood;
                           
                        
                              h)
                           
                           
                              vajaduse korral materjali autohtoonne või muu kui autohtoonne, indigeenne või muu kui indigeenne või teadmata päritolu;
                           
                        
                              i)
                           
                           
                              lähtekoht või pikkus- ja laiuskraadidega määratletud geograafiline asend;
                           
                        
                              j)
                           
                           
                              kõrgus merepinnast või kõrguste vahemik;
                           
                        
                              k)
                           
                           
                              küpsemise aasta.
                           
                        
            
                  2.
               
               
                  Tarnija etikett või dokument peab sisaldama kogu järgmist teavet:
                  
                              a)
                           
                           
                              käesoleva lisa punktis 1 nõutud teave;
                           
                        
                              b)
                           
                           
                              tarnija nimi;
                           
                        
                              c)
                           
                           
                              tarnitud kogus;
                           
                        
                              d)
                           
                           
                              märge, et sellest seemnest toodetud seeme ja istutusmaterjal vastab leebematele nõuetele, kui on ette nähtud direktiivi 1999/105/EÜ artiklitega 13 ja 14.